РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/198-14

13. октобар 2014. године

Б е о г р а д

ЗАПИСНИК

ДЕСЕТЕ СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 13. ОКТОБРА 2014. ГОДИНЕ

Седница је почела у 9,00 часова.

Седницом је председавала мр Александра Јерков, председница Одбора.

Седници су присуствовали чланови Одбора: Милан Кнежевић, Милета Поскурица, Небојша Петровић, Љубиша Стојмировић, Владимир Орлић, Невенка Милошевић, Дијана Вукомановић, Јелисавета Вељковић, и Милена Бићанин.

Седници Одбора су присуствовали заменици чланова Одбора: Жељко Сушец, Дејан Николић, Јанко Веселиновић и Сабина Даздаревић.

Седници Одбора нису присуствовали следећи чланови Одбора: Марко Атлагић, Ирена Алексић, Небојша Петровић, Анамарија Вичек, Жарко Обрадовић и Нинослав Стојадиновић.

 Седници је присуствовао Вања Удовичић, министар омладине и спорта **са** сарадницима као иМилица Вукашиновић - Весић, директорка Антидопинг агенције Републике Србије.

 На предлог председнице Одбора, већином гласова усвојен је следећи дневни ред:

Д н е в н и р е д

1. Разматрање предлога Закона о спречавању допинга у спорту;

2. Разно.

 Пре преласка на дневни ред, Одбор је већином гласова (10 гласова за, један није гласао, уздржаних није било) усвојио Записник осме седнице Одбора.

 Прва тачка дневног реда – **Разматрање предлога Закона о спречавању допинга у спорту**

У оквиру прве тачке дневног реда Вања Удовичић, министар омладине и спорта, образложио је разлоге за доношење закона. С тим у вези, истакао је следеће: Закон о спречавању допинга у спорту донет је још 2005. године. Од тог периода до данас како је истакао, материја која је обухваћена Међународном конвенцијом против допинга у спорту, коју је Република Србија ратификовала 2009. године претрпела је значајне измене. Медицина је додатно напредовала, а суплементи су постали саставни део тренинга код многих спортиста. Због тога је знатно повећана и пажња поводом спречавања негативних појава у спорту, као што је спречавање допинга. Из наведених разлога проистекла је потреба за много детаљнијим регулисањем материје која се односи на област спречавања допинга у спорту.

 Основне промене Закона односе се између осталог и на додавање две нове повреде антидопинг правила што значи да ће уз постојећих осам, које предвиђа актуелни Закон, сада бити десет повреда. Неке од повреда односе се на присуство недозвољене супстанце, одбијање извршења антидопинг контроле, ометање у извршења итд. Нове повреде односе се на саучесништво и извршење. Један од циљева Закона јесте и да се смањи одговорност спортиста ,с једне стране, а с друге, да се повећа одговорност других лица који учествују у том процесу с обзиром да је пракса показала да све већи утицај на допинг имају друга лица која учествују у раду спортиста. Закон сада детаљно дефинише која су то лица која учествују у раду спортисте (тренери, физиотерапеути, менаџери...). Под овлашћеном организацијом, у смислу овог закона, подразумева се Антидопинг агенција Републике Србије, Светска антидопинг агенција и надлежни међународни и национални спортски савез (Међународни олимпијски комитет, Међународни параолимпијски комитет, међународни спортски савез, Олимпијски комитет Србије, Параолимпијски комитет Србије, Спортски савез Србије, национални грански спортски савез).

 Једна од водећих новина односи се на начин прикупљања, чувања и дистрибуирања података који се односе на личност спортисте (основни и здравствени подаци спортисте) чија заштита се остварује у складу са одредбама, како Закона о спречавању допинга у спорту, тако и Закона о заштити података о личности. Даље, детаљно је прописана надлежност Антидопинг агенције Републике Србије, који има два органа, а то су: Управни одбор и директор. Антидопинг агенција уређује, одређује, организује и спроводи допинг контролу на спортским такмичењима и изван спортских такмичења, осим оне коју спорводи надлежни међународни спортски савез на међународним такмичењима која се организују у Републици Србији. Допинг контрола се може организовати на такмичењима и изван такмичења, најављено и ненајављено. У пракси је спортиста обавезан да пријављује место свог боравишта тако да се контрола може вршити и у његовом стану. У случају три везана неиспуњења обавеза утврђених правилима овлашћене антидопинг организације у погледу доступности спортисте из регистроване тест групе за тестирање изван такмичења, као и непружања података о боравишту и пропуштања објављених тестирања изван такмичења, у периоду прописаном од стране овлашћене антидопинг агенције долази до повреде антидопинг правила. Како је министар рекао, Законом су такође, детаљно регулисане и обавезе националних гранских савеза, који су добили већа овлашћења и одговорност. Законом је повећана одговорност и лекара због природе посла којим се баве. Предвиђено је и да спортиста може да тражи изузеће од контроле на присуство одређене суспстанце из разлога неопходне здравствене терапије (нпр. асматичари, дијабетичари...). Дисциплинске мере које се изричу због повреде антидопинг правила су: дисквалификација спортских резултата, привремена суспензија, забрана учешћа на такмичењима, забрана обављања послова у области спорта и друге мере утврђене Светским антидопинг кодексом и спортским правилима надлежних националних и међународних спортских савеза. Надзор над применом овог закона и прописа донетих на основу закона, надзор над обављањем поверених послова у складу са овим законом и инспекцијски надзор врши министарство надлежно за послове спорта, а спортски инспектор контролише да ли организације и појединци у области спорта предузимају активности ради спречавања допинга у спорту у складу са законом и спортским правилима и предузима друге мере и радње за које је законом овлашћен. На крају Закон прописује казнене одредбе, кривична дела и прекршаје у спорту

 Александру Јерков се интересовала да ли је спортиста дужан да сваки дан пријављује место боравиште због допинг контроле и да ли се једно непријављивање сматра повредом антидопинг правила, као и да ли постоји нека врста додатне контроле код тражења изузећа на присуство одређене супстанце из разлога неопходне здравствене терапије због могућих злоупотреба овог правила.

 Вања Удовичић је навео да Антидопинг агенција у случају непријављивања места боравишта први пут реагује информативно и едукативно, а у случају да се непријављивање понови три пута долази до повреде антидопинг правила. Што се тиче додатне контроле у случају тражења изузећа на присуство одређене супстанце из разлога неопходне здравствене терапије, могућност злоупотребе се искључује тако што се врши контрола од стране лекара специјалисте у одређеним временским интервалима.

 Милета Поскурица, надовезујући на претходно питање, интересовао се који лекар врши контролу на изузеће на присуство одређене супстанце због неопходне здравствене терапије, колико то изузеће траје и у којим случајевима се тражи. Такође, га је интересовало зашто Антидопинг агенција купује опрему овлашћеној организацији која треба да врши контролу.

 Милица Вукашиновић - Весић, директорка Антидопинг агенције Републике Србије, одговарајући на питање Милете Поскурице рекла , је да сваки спортиста има право на терапеутско изузеће, које подразумева ослобађање од коришћења забрањене суспстанце, да закон прописује које су то забрањене супстанце и да су и спортиста и лекар дужни да знају које су то супстанце забрањене. Процедура налаже да је лекар дужан да целокупну прописану документацију у вези са изузећем на присуство одређене супстанце због неопходне здравствене терапије достави Антидопинг агенцији која онда разматра да ли је захтев за изузеће оправдан. У случају да је захтев медицински валидан, Антидопинг агенција одобрава изузеће.

 У дискусији су поред Вање Удовичића, министра омладине и спорта учествовали Александра Јерков, председница Одбора, Милета Поскурица, члан Одбора иМилица Вукашиновић - Весић, директорка Антидопинг агенције.

 Након расправе, Одбор је у складу са чланом 155. Пословника Народне скупштине Републике Србије, одлучио (већином гласова) да предложи Народној скупштини **да прихвати** Предлог закона о спречавању допинга у спорту **у начелу**.

 Друга тачка дневног реда – **Разно**

У оквиру друге тачке дневног реда није било дискусије.

 За известиоца Одбора на седници Народне скупштине одређена је председница Одбора, мр Александра Јерков.

 Седница је завршена у 10,00 часова.

 СЕКРЕТАР ПРЕДСЕДНИЦА

 \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Драгомир Петковић мр Александра Јерков